Diari Oficial de la Generalitat Valenciana


Sumari del DOGV 6613, del 21-09-2011 (2011/9499)

ORDRE 3/2011, de 14 de setembre de 2011, de la Conselleria d'Infraestructures, Territori i Medi Ambient, per la qual s'aprova la modificació parcial del traçat del camí ramader assegador del Pla de Pitxells al tram afectat pel Programa d'actuació integrada per a l'execució del Pla parcial del sector II, polígon III, a l'àrea denominada Cap Blanc del terme municipal de Peníscola.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/09/14/3/dof/vci/html**

### Dades del document

Número de DOGV
:   6613

Data del DOGV
:   21-09-2011

Secció del DOGV
:   I. DISPOSICIONS GENERALS

Número del document
:   2011/9499


Data del document
:   14-09-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Descriptors 

:   * Peníscola
    * legislació
    * via rural

ORDRE 3/2011, de 14 de setembre de 2011, de la Conselleria d'Infraestructures, Territori i Medi Ambient, per la qual s'aprova la modificació parcial del traçat del camí ramader assegador del Pla de Pitxells al tram afectat pel Programa d'actuació integrada per a l'execució del Pla parcial del sector II, polígon III, a l'àrea denominada Cap Blanc del terme municipal de Peníscola. [2011/9499]  
  
Vista la sol·licitud de Benito Manuel Martínez Choperena, en nom i representació de l'Agrupació d'Interés Urbanístic del sector II, polígon III, de Peníscola, adjudicatària del Programa d'actuació integrada per a l'execució del Pla parcial que afecta el sector esmentat, en la qual sol·licita la modificació del traçat del camí ramader denominat assegador de Pla de Pitxells, com també els documents i plànols que s'hi adjunten, de data 23 de maig de 2006.  
Aquesta actuació urbanística l'aproven l'Ajuntament de Peníscola i la Conselleria d'Obres Públiques, Urbanisme i Transports en data de 6 de juliol de 1987, i l'Ajuntament de Peníscola aprova la reparcel·lació d'aquest pla parcial en data 15 de març de 2002.  
  
En el pla parcial esmentat es preveu una lleugera modificació del traçat del camí ramader denominat assegador del Pla de Pitxells des del camí de Sant Antoni fins al camí del Mas del Senyor, traslladant el traçat actual al límit de l'actuació urbanística esmentada i integrant-la en un vial de l'actuació urbanística amb les mateixes dimensions respecte de l'amplària.  
La classificació dels camins ramaders del terme municipal de Peníscola s'aprova mitjançant l'Ordre ministerial de data 27 de setembre de 1972 i es publica en el Butlletí Oficial de l'Estat de data 19 d'octubre de 1972, on figura el camí ramader número 2, assegador del Pla de Pitxells, amb una amplària legal de 12 metres.   
Discorre d'est a oest, partint des de l'assegador del camí del Pebret, al costat de la mar, creua aquest camí i arriba fins al camí de Sant Antoni.  
El camí ramader es transfereix a la Comunitat Valenciana mitjançant el Reial decret 2365/1984, de 8 de febrer, i figura com a domini públic de la Generalitat inscrit en l'Inventari de béns i drets de la Generalitat amb el número a03/12/089/0002, tom 3, pàgina 521.  
En data 18 de març de 1986, mitjançant una resolució de la Direcció General de la Conselleria d'Agricultura i Pesca, s'aprova la delimitació del camí ramader, i la resolució es publica en el Butlletí Oficial de la Província de Castelló el dia 24 de maig de 1986.  
En el tram mitjà, des de l'encreuament amb el camí del Mas del Senyor o camí del Pebret, cap a l'oest, el traçat discorre, parcialment, per l'àmbit del sector de sòl urbanitzable corresponent al sector II, polígon III, a l'àrea denominada Cap Blanc del terme municipal de Peníscola.  
Vist l'informe del Servei de Gestió Forestal, de data 17 de desembre de 2009, en el qual s'indica que el camí ramader ha d'integrar-se en l'actuació urbanística del Pla parcial del sector II, polígon III, amb els 12 metres d'amplària legal, i que ha de condicionar-se per a gaudi públic amb la creació d'un passeig o albereda, on s'hi pot incloure un carril bici, i amb un ferm adequat per a dur a terme les activitats complementàries establides en l'article 17 de la Llei 3/1995, de camins ramaders i, si n'hi ha, ha de permetre el trànsit ramader, excloent en qualsevol cas l'asfaltatge.   
Vista la proposta del director territorial de Medi Ambient, Aigua, Urbanisme i Habitatge, de data 13 de maig de 2010, perquè s'acorde l'inici de l'expedient de modificació parcial de traçat STMA/SF/VP/MT/023/06, a la qual s'adjunta nova documentació aportada per l'Ajuntament de Peníscola i l'informe sobre la viabilitat de la proposta elaborat per la Secció Forestal del Servei Territorial de Medi Ambient. La nova documentació aportada per l'Ajuntament de Peníscola en data 7 de maig de 2010 planteja l'adequació de la proposta de traçat modificat en l'amplària total de 12 m mitjançant un ferm de balast compactat amb plantació d'arbratge perimetral.  
Vistos els informes del Servei de Gestió Forestal, de dates 8 i 10 de juny de 2010, en els quals es considera que la nova documentació mencionada anteriorment compleix els requisits establits en l'article 12 de la Llei 3/1995, de 23 de març, de camins ramaders, atés que presenta les característiques següents:  
- Es manté l'amplària classificada i delimitada de 12 metres i la integritat superficial, ampliant la superfície del camí ramader en 731,58 m².  
- Es manté la continuïtat del traçat seguint la mateixa direcció que l'actual.  
- El traçat proposat es considera idoni, i s'integra en l'actuació urbanística com un vial amb un ferm de balast i arbratge perimetral per a poder dur a terme els usos previstos en la Llei 3/1995, de 23 de març, de camins ramaders, i no com un vial asfaltat per al trànsit de vehicles.  
  
No obstant això, es considera que l'Ajuntament de Peníscola ha d'elaborar una memòria d'integració i adequació del camí ramader més àmplia que la de data 5 de maig de 2010, que continga plànols en què es reflectisquen amb exactitud els límits del traçat proposat, i també les actuacions concretes que cal portar a terme.  
Vist l'escrit de l'Ajuntament de Peníscola, de data 25 de març de 2011, en el qual es remet la memòria descriptiva i valorada de pavimentació i disseny del camí ramader assegador del Pla de Pitxells.  
Vistos els informes del Servei de Gestió Forestal, de dates 25 i 26 de maig de 2011, en els quals es considera viable la modificació de traçat del camí ramader assegador del Pla de Pitxells, en complir les condicions d'integració i adequació d'aquesta, ja que s'hi preveuen les actuacions següents:  
1. Condicionament del camí ramader mitjançant balast natural de grossària entre 30 i 40 cm, degudament compactat.  
2. Cal instal·lar senyals de camí ramader al principi i al final del tram.  
3. Cal plantar en el perímetre del camí espècies adequades a l'entorn.  
4. S'han de col·locar fites als laterals del camí ramader cada 50 m aproximadament en trams rectes, i a menor distància si hi ha trams amb corbes.  
5. Cal col·locar senyals de pas de bestiar als encreuaments del camí ramader amb vials rodats.  
6. No s'hi poden instal·lar rastells ni escalons, ni estructures que per l'alçaria o les característiques que tinguen dificulten l'execució dels usos prioritaris del camí ramader.  
Les fites de senyalització previstes en la memòria, igual que el model de banc i la senyalística vertical, han de ser les indicades per la Direcció General de Gestió del Medi Natural. També s'ha de tenir en compte la necessitat de manteniment de les espècies vegetals mitjançant reg i la reposició de falles.  
Vist l'informe de la cap del Servei de Gestió Forestal, amb el vistiplau del cap de l'Àrea de Gestió de Recursos Forestals i Conservació Ambiental, de data 26 de maig de 2011, favorable a l'aprovació de la modificació de traçat del camí ramader assegador del Pla de Pitxells en el tram afectat pel Programa d'actuació integrada per a l'execució del Pla parcial del sector II, polígon III, de Peníscola, com també l'adequació d'aquest, d'acord amb les condicions reflectides en la memòria descriptiva i valorada de pavimentació i disseny del camí ramader esmentat, de març de 2011, remesa per l'Ajuntament de Peníscola.  
  
Vista la proposta de la llavors directora general de Gestió del Medi Natural, de data 26 de maig de 2011, favorable a l'aprovació de la modificació de traçat del camí ramader assegador del Pla de Pitxells, en el tram afectat pel Programa d'actuació integrada per a l'execució del Pla parcial del sector II, polígon III, en l'àrea denominada Cap Blanc del terme municipal de Peníscola.  
Vist l'informe de l'Advocacia General de la Generalitat, de data 25 de maig de 2011 remés a la Direcció General de Gestió del Medi Natural en data 20 de juny de 2011.  
Vistos els preceptes legals esmentats i la resta de concordant i pertinent aplicació, fent ús de les atribucions que, com a titular del departament a què es troba adscrit el bé, i la titularitat del qual exercisc per raó de l'article 1 del Decret 11/2011, de 28 de juliol, del president de la Generalitat, pel qual es nomenen consellers, secretària i portaveu del Consell (DOCV núm. 6576, de 29.07.2011),  
ORDENE  
  
Article 1  
Aprovar la modificació del traçat del camí ramader assegador del Pla de Pitxells en el tram afectat pel Programa d'actuació integrada per a l'execució del Pla parcial del sector II, polígon III, en l'àrea denominada Cap Blanc del terme municipal de Peníscola, com també l'adequació d'aquest, d'acord amb les condicions reflectides en la memòria descriptiva i valorada de pavimentació i disseny del camí ramader esmentat, de març de 2011, remesa per l'Ajuntament de Peníscola i subjecte als condicionants establits en els informes que es troben en l'expedient STMA/SF/VP/MT/023/06 i a l'obtenció de totes les restants autoritzacions i llicències que legalment pertoquen.  
  
Article 2  
La desafectació del traçat actual del camí ramader assegador de Pla de Pitxells en el tram afectat pel Programa d'actuació integrada per a l'execució del Pla parcial del sector II, polígon III, de Peníscola, d'acord amb la memòria descriptiva i valorada de pavimentació i disseny del camí ramader, de març de 2011.  
  
Article 3  
L'afectació del nou traçat proposat per al camí ramader assegador del Pla de Pitxells en el tram afectat pel Programa d'actuació integrada per a l'execució del Pla parcial del sector II, polígon III, de Peníscola, d'acord amb la memòria descriptiva i valorada de pavimentació i disseny del camí ramader de març de 2011. Aquests terrenys s'han d'inscriure a favor de la Generalitat lliure de càrregues.  
  
DISPOSICIÓ FINAL ÚNICA  
  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 14 de septiembre de 2011  
  
La consellera d'Infraestructures, Territori i Medi Ambient  
ISABEL BONIG TRIGUEROS


Còpia Permalink ELI